Doložka vybraných vplyvov
 
 A.1. Názov materiálu: Návrh nariadenia vlády Slovenskej republiky o sumách vianočného príspevku v roku 2010.

 Termín začatia a ukončenia PPK: od 10. septembra 2010 do 17. septembra 2010
 Termín začatia a ukončenia MPK:  od 17. septembra 2010 do 7. októbra 2010
 
A.2. Vplyvy:
 
 	Pozitívne* 	Žiadne*	Negatívne*	
1. Vplyvy na rozpočet verejnej správy	X 	 		
2. Vplyvy na podnikateľské prostredie – dochádza k zvýšeniu regulačného zaťaženia?		 X		
3. Sociálne vplyvy 
– vplyvy  na hospodárenie obyvateľstva,
– sociálnu exklúziu,
– rovnosť príležitostí a rodovú rovnosť a vplyvy na zamestnanosť	X	X		
4. Vplyvy na životné prostredie	 	X 	 	
5. Vplyvy na informatizáciu spoločnosti	 	X 	 	
* Predkladateľ označí znakom x zodpovedajúci vplyv (pozitívny, negatívny, žiadny), ktorý návrh prináša v každej oblasti posudzovania vplyvov. Návrh môže mať v jednej oblasti zároveň pozitívny aj negatívny vplyv, v tom prípade predkladateľ označí obe možnosti. Bližšie vysvetlenie označených vplyvov bude obsahovať analýza vplyvov. Isté vysvetlenie, či bilanciu vplyvov (sumárne zhodnotenie, ktorý vplyv v danej oblasti prevažuje) môže predkladateľ uviesť v poznámke.
 
A.3. Poznámky
 
1.	Vplyvy na rozpočet verejnej správy – celkový vplyv na rozpočet verejnej správy bude pozitívny z dôvodu, že sa očakávajú nižšie výdavky na vyplatenie vianočného príspevku  v porovnaní so schváleným rozpočtom kapitoly Ministerstva práce, sociálnych vecí a rodiny Slovenskej republiky na rok 2010.

2.	Vplyvy na podnikateľské prostredie – navrhované nariadenie nemá vplyv na podnikateľské prostredie. 
 
3.	Sociálne vplyvy – pozitívny vplyv na príjmy oprávneného okruhu poberateľov dôchodkov. 

A.4. Alternatívne riešenia
 
Vzhľadom na to, že kompetencia vlády Slovenskej republiky na určenie podmienok poskytovania vianočného príspevku za príslušný kalendárny rok je jednoznačne ustanovená v  § 1 ods. 8 zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov,  neuvažovalo sa o inej alternatíve riešenia. 

A.5. Stanovisko gestorov 

Ministerstvo financií SR:

Ministerstvo financií SR berie na vedomie konštatovanie v doložke vybraných vplyvov, že celkový vplyv bude pozitívny, nakoľko sa očakávajú nižšie výdavky na vyplatenie vianočného príspevku v porovnaní so schváleným rozpočtom.
V tabuľke č. 1 v časti 2.1. Zhrnutie vplyvov na rozpočet verejnej správy v návrhu je potrebné uviesť aj program programovej štruktúry. Nakoľko sa v časti 2.3.4. uvádza, že návrh nariadenia vlády zvýši výdavky štátneho rozpočtu celkovo o cca 61,0 mil. eur, žiadame v tabuľke č. 1 časti 2.1. a tabuľke č. 2. časti 2.2. uvádzať vplyv na výdavky verejnej správy celkom v kladných hodnotách (+ výdavky). Zároveň sa v časti 2.3.4. uvádza, že uvedené výdavky budú finančne kryté v rámci schváleného rozpočtu kapitoly MPSVR SR na rok 2010, z tohto dôvodu žiadame v tabuľke č. 1 doplniť financovanie zabezpečené v rozpočte.
V tabuľke č. 2 v časti 2.2. Financovanie návrhu žiadame uviesť úsporu vyplávajúcu z predloženého návrhu.
Z dôvodu, že predložený návrh nadobudne účinnosť 31. októbra 2010, bude mať vplyv na schválený rozpočet v roku 2010 a nie v roku 2011, ako sa uvádza v doložke vybraných vplyvov, uvedené žiadame opraviť.
V časti A.2. Vplyvy je potrebné uviesť, že ide aj o negatívny, nielen pozitívny vplyv, nakoľko predložený návrh má vplyv na štátny rozpočet v sume cca 61,0 mil. eur.

Ministerstvo financií SR súhlasí s predkladateľom, že predmetný materiál nemá vplyv na informatizáciu spoločnosti.  

Stanovisko predkladateľa:
Pripomienky Ministerstva financií SR boli v podstate akceptované a doložka bola upravená v zmysle pripomienok. Podotýkame však, že v jednotlivých tabuľkách predkladateľ návrhu nariadenia v porovnaní s návrhom predloženým do predbežného pripomienkového konania už uviedol len rozdiely vyplývajúce z predmetného návrhu v porovnaní so sumou  schválenou v rozpočte kapitoly MPSVR SR, t. z., že celkový vplyv predmetného návrhu sa predpokladá v objeme cca 61,0 mil. eur a suma schválená v rozpočte kapitoly MPSVR SR je 66,7 mil. eur, čiže vplyv opatrenia je úspora 5,7 mil. eur. V nadväznosti na uvedené je celkový vplyv predloženého návrhu na rozpočet verejnej správy pozitívny, keďže v rámci schváleného rozpočtu kapitoly MPSVR SR na rok 2010 sa predpokladali vyššie výdavky. 

Ministerstvo hospodárstva a výstavby SR:

Ministerstvo hospodárstva a výstavby SR má k doložke vybraných vplyvov, k Prílohe č. 1, bod A.4. Alternatívne riešenia nasledovné pripomienky:

V predmetnom bode predkladateľ návrhu uvádza, že ide o kompetenciu vlády Slovenskej republiky na určenie podmienok poskytovania vianočného príspevku za príslušný kalendárny rok, ktoré sú ustanovené v  § 1 ods. 8 zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov,  pričom sa neuvažovalo (pozn.: a zrejme sa ani neuvažuje) o inej alternatíve riešenia.

Pripomienka k bodu A.4.:
Ide o nekoncepčné a nesystémové riešenie zmierňovania sociálnej situácie niektorých  poberateľov dôchodkových dávok. Z týchto dôvodov považujeme za potrebné požadovať, aby predkladateľ uvažoval so zásadnou zmenou v danej oblasti tak, aby odstránil spomenuté nesystémové riešenie a vyvinul snahu o jeho novú alternatívu, ktorá by zohľadňovala všetkých a nie iba niektorých poberateľov dôchodku. 
V  súvislostiach s tvorbou  inej respektíve novej alternatívy riešenia  považujeme za potrebné poukázať na § 1 ods. 1 zákona č. 592/2006 Z. z.  o poskytovaní vianočného príspevku..., v zmysle ktorého je nárok   na vyplatenie vianočného príspevku podmienený -  bydliskom       na území Slovenskej republiky. Poznamenávame, že v súlade s Nariadením Rady (EHS)         č. 1612/68 o slobode pohybu pracovníkov v rámci Spoločenstva, je  zavedený pre občanov Európskej únie národný režim pri nekoordinovaných dávkach, čiže aj pri poskytnutí navrhnutého vianočného príspevku. To znamená, že všetci poberatelia dôchodkov z Európskej únie, ktorí spĺňajú dané podmienky, nemajú bydlisko na území Slovenskej republiky, ale v iných členských krajinách Únie by mali mať poskytnutý vianočný príspevok, pokiaľ, samozrejme, ich dôchodok dosahuje zákonom stanovené podmienky. Sme toho názoru, že túto skutočnosť je naliehavé riešiť, rovnako ako nezahrnutie  predčasných dôchodcov medzi poberateľov vianočného príspevku, pokiaľ ich dôchodok dosahuje zákonom stanovené podmienky. 
Zdôvodnenie pripomienky:
Vzhľadom k nesystémovému riešeniu zmierňovania sociálnej situácie poberateľov dôchodkových dávok a spomenutým nedostatkom, ktoré existujú v jeho rámci považujeme     za nevyhnutné  navrhnúť v krátkom čase nové systémové riešenie.

Stanovisko predkladateľa:
Pripomienky neboli akceptované z nasledovných dôvodov:
•	pripomienka týkajúca sa zmeny poskytovania vianočného príspevku je nad rámec návrhu nariadenia, ktorým sa len ustanovujú percentá priemernej mesačnej mzdy v hospodárstve Slovenskej republiky vykázanej Štatistickým úradom Slovenskej republiky za rok 2009 na určenie sumy dôchodku na účely poskytnutia vianočného príspevku v roku 2010, sumy dôchodku určené týmto percentom, ktoré určujú pásmové rozpätie na poskytnutie vianočného príspevku a sumy vianočného príspevku v roku 2010 diferencovane v závislosti od sumy dôchodku alebo úhrnu súm dôchodkov.
•	pripomienka ohľadom nezahrnutia poberateľov predčasného starobného dôchodku medzi poberateľov vianočného príspevku podotýkame, že podľa zákona č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov patria medzi poberateľov vianočného príspevku aj poberatelia predčasného starobného dôchodku. 
•	k Nariadeniu Rady (EHS) č. 1612/68 o slobode pohybu pracovníkov v rámci Spoločenstva uvádzame, že neupravuje koordináciu dávok sociálneho zabezpečenia.

Ministerstvo práce, sociálnych vecí a rodiny SR:

Prekladateľ nariadenia vlády doložku vybraných vplyvov prerokoval s gestorom metodiky pre sociálne vplyvy, pričom gestor metodiky mal pripomienku k sociálnym vplyvom, ktorá sa týkala bodu 4.3., ktorá bola akceptovaná a doložka sociálnych vplyvov bola upravená. 

Ministerstvo pôdohospodárstva, životného prostredia a regionálneho rozvoja SR:
  
Ministerstvo pôdohospodárstva, životného prostredia a regionálneho rozvoja SR súhlasí s predloženou doložkou vybraných vplyvov bez pripomienok.